Kádár János, születési nevén Czermanik János József (a magyar dokumentumokba már Csermanek Jánosként került be) (Fiume, 1912. május 26. – Budapest, 1989. július 6.) magyar kommunista politikus, a magyar történelem egyik meghatározó alakja. A Kádár nevet 1943-ban kapta a kommunista mozgalomban. Az 1945 utáni szovjet típusú rendszer 1956–1989 közötti időszakának (az ún. "Kádár-korszaknak") de facto vezetője. Egyes vélemények szerint diktátor, azonban sokak szerint szerepe, életmódja és politikai pályája a legtöbb tekintetben nem meríti ki a kifejezés tartalmát. Tehetséges reálpolitikus volt, sikeresen manőverezett a szovjet vezetőség és a helyi érdekek, valamint a nyugati világ vezetői között. Nevéhez fűződik az 1956-os forradalmat követő kemény megtorlás, majd az azt követő konszolidáció, az átmenet az ún. „puha diktatúrába”. Személye és politikája, a "gulyáskommunizmus" vagy más néven "kádárizmus" éles viták tárgya Magyarországon. Pártfőtitkársága idején zajlott az úgynevezett új gazdasági mechanizmus, amelynek reformjaival a magyar vezetés méltán vívta ki a nyugati világ egyhangú megbecsülését is.